Un motociclist a intrat într-un refugiu de tramvai din Iași, după ce a fost împins de un șofer. VIDEO cu momentul
Un tânăr a fost rănit joi seară la Iași, după ce a intrat cu motocicleta într-un refugiu de tramvai. Accidentul ar fi avut loc după o șicanare în trafic, spun surse din anchetă.
Tânărul în vârstă de 26 de ani s-a izbit cu motocicleta într-un refugiu după ce, susțin surse din anchetă, ar fi fost atins și împins de un șofer din trafic. Un șofer care conducea un autoturism ar fi făcut mai multe manevre imprudente în spatele motociclistului.
Impactul a fost surprins de camerele de supraveghere din zonă și, după cum se vede în imagini, tânărul este lovit din spate, iar după ce l-a izbit, șoferul a fugit. Identitatea individului încă nu este stabilită și se fac verificări în acest sens, a transmis IPJ Iași vineri dimineață.
Din fericire, victima a scăpat cu răni ușoare și după ce a fost îngrijit în urgențe a plecat acasă. Tânărul nu consumase alcool înainte de a se urca la volan, spun polițiștii. Anchetatorii au deschis un dosar penal pentru vătămare corporală din culpă și părăsirea locului accidentului.
Sursa: Pro TV
Dată publicare:
31-05-2024 13:21